ครม.เคาะตั้งบอร์ด กยท.ชุดใหม่ พร้อมอธิบดีกรมท่าอากาศยาน-กรมการขนส่งทางราง
ครม.เคาะตั้งบอร์ด กยท.ชุดใหม่ พร้อมอธิบดีกรมท่าอากาศยาน-กรมการขนส่งทางราง
ครม.เคาะตั้งบอร์ด กยท.ชุดใหม่ พร้อมอธิบดีกรมท่าอากาศยาน-กรมการขนส่งทางราง
3 ธ.ค. 2562

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบตามที่กระทรวงเกษตรและสหกรณ์เสนอแต่งตั้งประธานกรรมการและกรรมการผู้ทรงคุณวุฒิในคณะกรรมการการยางแห่งประเทศไทย (กยท.) แทนประธานกรรมการและกรรมการผู้ทรงคุณวุฒิเดิมที่ดำรงตำแหน่งครบวาระสามปี เมื่อวันที่ 11 ม.ค.62 รวม 8 คน
ประกอบด้วย นายประพันธ์ บุณยเกียรติ ประธานกรรมการ, นายสังข์เวิน ทวดห้อย กรรมการผู้ทรงคุณวุฒิ (ผู้แทนเกษตรกรชาวสวนยาง), นายสุนทร รักษ์ณรงค์ กรรมการผู้ทรงคุณวุฒิ (ผู้แทนเกษตรกรชาวสวนยาง), น.ส.อรอนงค์ อารินวงค์ กรรมการผู้ทรงคุณวุฒิ (ผู้แทนเกษตรกรชาวสวนยาง), นายสง่า ขันคำ กรรมการผู้ทรงคุณวุฒิ (ผู้แทนสถาบันเกษตรกรชาวสวนยาง), นายประสิทธิ์ สืบชนะ กรรมการผู้ทรงคุณวุฒิ (ผู้แทนสถาบันเกษตรกรชาวสวนยาง), น.ส.สุจิตรา เลาหวัฒนภิญโญ กรรมการผู้ทรงคุณวุฒิ (ผู้แทนผู้ประกอบกิจการยางซึ่งมีความเชี่ยวชาญด้านการค้า) และ นายณัฐพล ณัฏฐสมบูรณ์ กรรมการผู้ทรงคุณวุฒิ (ผู้แทนผู้ประกอบกิจการยาง ซึ่งมีความเชี่ยวชาญด้านการผลิตอุตสาหกรรมยาง) ทั้งนี้ตั้งแต่วันที่ 3 ธ.ค.62 เป็นต้นไป
นอกจากนี้ ที่ประชุม ครม.ยังมีมติอนุมัติตามที่กระทรวงคมนาคมเสนอแต่งตั้งข้าราชการให้ดำรงตำแหน่งประเภทบริหารระดับสูง เพื่อทดแทนตำแหน่งที่ว่าง จำนวน 2 ราย ได้แก่ นายทวี เกศิสำอาง รองอธิบดีกรมทางหลวง ไปดำรงตำแหน่งอธิบดีกรมท่าอากาศยาน และ นายสรพงศ์ ไพฑูรย์พงษ์ รองอธิบดีกรมการขนส่งทางราง ดำรงตำแหน่งอธิบดีกรมการขนส่งทางราง ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป